Diari Oficial de la Generalitat Valenciana


Sumari del DOGV 8255, del 15-03-2018 (2018/2700)

RESOLUCIÓ de 13 de març de 2018, del director de l'Agència Valenciana de Foment i Garantia Agrària (AVFGA), per la qual es publiquen els formularis i la documentació que cal presentar amb les sol·licituds de les ajudes a les inversions establides en el programa de suport 2019-2023 al sector vitivinícola espanyol a la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8255

Data del DOGV
:   15-03-2018

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2018/2700


Data del document
:   13-03-2018

Organisme emissor
:   Agència Valenciana de Foment i Garantia Agrària

Tipus de document
:   Resolució

Anàlisi jurídica

 Descriptors 

:   * Agència Valenciana de Foment i Garantia Agrària
    * viticultura
    * ajuda pública

RESOLUCIÓ de 13 de març de 2018, del director de l'Agència Valenciana de Foment i Garantia Agrària (AVFGA), per la qual es publiquen els formularis i la documentació que cal presentar amb les sol·licituds de les ajudes a les inversions establides en el programa de suport 2019-2023 al sector vitivinícola espanyol a la Comunitat Valenciana. [2018/2700]  
Vist el Reial decret 5/2018, de 12 de gener, per a l'aplicació de les mesures del programa de suport 2019-2023 al sector vitivinícola espanyol (BOE 12, 13.01.2018), en què s'estableix la normativa bàsica aplicable, entre d'altres, a la mesura d'inversions del programa de suport al sector vitivinícola, cal disposar els mitjans perquè puguen presentar-se i tramitar-se de manera efectiva les sol·licituds d'ajuda.  
  
L'article 67 de l'esmentat reial decret estableix que les sol·licituds corresponents a la primera convocatòria han de presentar-se dins dels tres mesos següents a l'entrada en vigor d'aquest. Així mateix, per a la resta de convocatòries, les sol·licituds han de presentar-se abans de l'1 de febrer de cada any.  
En virtut de les facultats que em confereix l'article 13.1h del Decret 123/2006, de 8 de setembre, del Consell, pel qual s'aprova l'Estatut de l'Agència Valenciana de Foment i Garantia Agrària, resolc:  
  
  
Primer. Objecte de les ajudes i bases reguladores  
1. De conformitat amb l'article 60 del Reial decret 5/2018, de 12 de gener, l'objecte de les ajudes és millorar el rendiment global de les empreses del sector vitivinícola i la seua adaptació a les demandes del mercat, així com augmentar la seua competitivitat.  
2. L'esmentat reial decret recull les bases reguladores d'aquestes ajudes, en particular la secció 4.ª, del capítol II, i la present resolució precisa aquells aspectes que la normativa permet a la Comunitat Valenciana regular-hi amb més detall.  
3. La dotació pressupostària de la convocatòria s'ha d'establir com a resultat dels acords adoptats en la Conferència Sectorial, de conformitat amb el que preveu l'article 68, en particular en els apartats 7, 11 i 14, del Reial decret 5/2018, de 12 de gener.  
  
Segon. Termini i manera de presentar les sol·licituds  
1. De conformitat amb el que preveu l'article 67 del Reial decret 5/2018, de 12 de gener, el termini de presentació de les sol·licituds corresponents a la primera convocatòria s'inicia amb l'entrada en vigor de l'esmentat reial decret i conclourà el 14 d'abril de 2018.  
2. Sense perjudici del que es disposa en el paràgraf següent, les persones físiques poden presentar les sol·licituds i la documentació que les acompanya preferentment en el registre de la conselleria competent en matèria d'agricultura, i també es poden presentar en qualsevol dels registres previstos en la legislació reguladora del procediment administratiu comú.  
3. Les persones obligades a relacionar-se amb la Generalitat a través de mitjans electrònics, en els termes de l'article 14 de la Llei 39/2015, d'1 d'octubre, del procediment administratiu comú, així com els sol·licitants que, no estant obligats a això, opten per aquesta via, han de presentar les sol·licituds telemàticament amb el model normalitzat a través de la seu electrònica de la Generalitat en la següent URL: http://www.gva.es/es/inicio/procedimientos'id\_proc=17746&version=amp  
D'acord amb el que es disposa en l'article 68.4 de l'esmentada llei, si algun dels subjectes obligats a relacionar-se per mitjans electrònics presenta la seua sol·licitud presencialment, l'Administració requerirà l'interessat perquè l'esmene a través de la presentació electrònica. A aquest efecte, es considera com a data de presentació de la sol·licitud aquella en la qual haja sigut realitzada l'esmena.  
4. Per a poder accedir a aquest sistema telemàtic, el sol·licitant ha de disposar de signatura electrònica reconeguda o qualificada i avançada, bé amb el certificat reconegut d'entitat (persones jurídiques) o bé amb el certificat reconegut per a ciutadans (persona física), tots dos emesos per l'Autoritat de Certificació de la Comunitat Valenciana.  
5. No seran admeses a tràmit les sol·licituds que es presenten fora del termini establit en la convocatòria, es resoldrà la inadmissió d'aquestes, que haurà de ser notificada als interessats en els termes previstos en els articles 40 i següents de la Llei 39/2015 d'1 d'octubre, del procediment administratiu comú de les administracions públiques.  
  
  
Tercer. Documentació que cal presentar amb la sol·licitud  
1. La sol·licitud d'ajuda ha d'anar acompanyada de la següent documentació:  
a) En tots els casos:  
- Sol·licitud d'ajudes a inversions omplida com cal (annex A0).  
  
- Targeta d'identificació fiscal.  
- Acreditació de la representació legal de l'entitat sol·licitant, si escau.  
- Declaració de subvencions sol·licitades o concedides per organismes públics o privats per al mateix projecte.  
- Declaració sobre la dimensió de l'empresa. En el cas que l'empresa sol·licitant estiga associada o vinculada a altres empreses s'han d'aportar certificats dels percentatges de participació en el capital social.  
  
- Acreditació de la titularitat de l'immoble vinculat a les inversions.  
  
- Tres ofertes de diferents proveïdors de tots i cada un dels béns i costos d'inversió, independentment de la quantia dels seus imports.  
  
- Model de domiciliació bancària, en cas que no es trobe d'alta el compte bancari en l'organisme pagador (AVFGA).  
- Objectius de les inversions (annex A1).  
- Memòria de les inversions, seguint el model indicat en l'annex A2.  
- Informació econòmica, financera i social (annex A3).  
- Informació tècnica, més dossier tècnic (annex A4).  
- Informació comercial (annex A5).  
- Document «Activitat comercial», seguint el model indicat en l'annex A5.  
- Relació de pressupostos de les inversions previstes (annex A6).  
- Calendari de les inversions (annex A7).  
b) En el cas de cellers en funcionament:  
- Model de declaració d'alta censal en l'IAE o còpia de l'últim rebut de pagament d'aquest impost.  
- Declaracions de producció obligatòries de l'última campanya (annexos III i IV).  
- Llicència ambiental o llicència d'obertura.  
- Si escau, còpia del certificat EMAS i/o ISO 14.001  
€ Si escau, còpia del certificat «Wineries for Climate Protection».  
- Si escau, còpia de les normes de verema aprovades per acord de l'assemblea, junta rectora o òrgans de govern de l'empresa corresponents als tres anys anteriors a la data de la sol·licitud d'ajuda. S'hi adjuntaran còpies dels tres assentaments en el llibre d'actes.  
- En el cas d'inversions destinades a la implantació de la indústria 4.0, còpia de l'informe de l'anàlisi de la maduresa digital de l'empresa a través de la «Eina d'Autodiagnòstic Digital Avançada I (EADA)».  
  
c) En el cas de noves empreses, a més:  
- Estudi de viabilitat de l'empresa.  
d) Cooperatives, SAT i societats mercantils, a més:  
- Còpia de les escriptures públiques de constitució i d'actes més rellevants en vigor amb les seues inscripcions en el registre públic corresponent.  
- Certificat acreditatiu de la composició de l'òrgan de govern de l'entitat i de l'acord en aquest òrgan de la sol·licitud d'aquesta ajuda.  
  
- Comptes anuals dels tres últims exercicis comptables tancats, juntament amb el certificat del seu dipòsit en el registre corresponent. S'hi ha d'adjuntar si n'hi ha, l'informe d'auditoria i de gestió.  
- En el cas que l'entitat sol·licitant pertanga a un grup empresarial i estiga inclosa en els comptes consolidats del grup, cal aportar els comptes consolidats dels tres últims exercicis tancats, juntament amb la certificació del seu dipòsit en el registre corresponent. S'adjuntarà l'informe d'auditoria i de gestió.  
e) Persones físiques, a més:  
- Còpia de l'alta en el Règim Especial de Treballadors Autònoms,  
- Còpia de les declaracions de l'IRPF presentades en els tres últims anys.  
f) Comunitats de béns, a més:  
- Còpia del document de constitució de la comunitat de béns.  
- Certificat acreditatiu de la composició de l'òrgan de govern de la comunitat i de l'acord en aquest òrgan de la sol·licitud d'aquesta ajuda.  
  
- Comptabilitat o llibres d'ingressos i despeses dels tres últims exercicis tancats.  
- Còpia de les 3 últimes declaracions de l'IRPF de tots els comuners.  
g) Associacions de dues o més productors amb personalitat jurídica, a més:  
- Còpia del document de constitució de l'associació.  
- Certificat acreditatiu del percentatge de participació en la inversió de cada un dels productors.  
- Declaració de la dimensió de l'empresa de cada un dels associats.  
  
) Si se sol·liciten ajudes per a l'adquisició de barriques, a més:  
- Còpia de l'inventari amb el nombre de barriques i la seua capacitat total en la data de presentació de la sol·licitud.  
i) Si se sol·liciten ajudes per a inversions que incloguen obra civil, a més:  
- Projecte tècnic en format digital i en suport paper.  
- Llicència d'obres, o se'n té encara, la seua sol·licitud.  
- Annex A9: Declaració del tècnic projectista.  
- Annex A10: Declaració del director d'obra.  
j) Si se sol·liciten ajudes per a l'adquisició d'edificacions, a més:  
- Certificat d'un taxador independent en el qual s'acredite que el preu de compra no excedeix el valor de mercat, i que desglosse el valor del sòl a preu de mercat.  
k) Si les inversions orientades a l'increment de l'eficiència energètica superen el 30 % de l'import de la inversió sol·licitada, a més:  
- En el cas de millora de les instal·lacions existents, ha d'aportar-s'hi còpia del certificat emés per un expert independent que acredite un estalvi energètic mínim del 15 %.  
l) Si el sol·licitant no és titular d'un celler i les seues inversions estan destinades a la transformació de la totalitat de la producció de raïm propi, a més:  
- Acreditar la titularitat d'una vinya.  
m) Si se sol·liciten ajudes per als costos d'assessorament tècnic de les inversions, a més:  
- Informe tècnic elaborat per un tècnic competent i visat pel col·legi professional corresponent.  
- Annex A11: Declaració de l'assessor tècnic.  
n) Qualsevol altre document que l'òrgan gestor considere necessari per a la correcta aplicació d'aquestes ajudes.  
2. Els impresos normalitzats de la sol·licitud d'ajudes a inversions (annex A0) i de la documentació que l'acompanya (declaració sobre la dimensió de l'empresa, declaració d'ajudes sol·licitades o concedides, model de domiciliació bancària i annexos A1, A2, A3, A4, A5, A6, A7, A9, A10 i A11) així com els corresponents a l'acceptació de l'ajuda (annex A8) i a la sol·licitud de pagament de les ajudes a inversions (annexos B0, B1, B2, B3, B4 i B5), igual que la informació bàsica sobre aquestes ajudes, estan disponibles en la URL: http://www.gva.es/es/inicio/procedimientos/pro\_documentos'id\_proc=17708&aneu\_page=&aneu\_site=&aneu\_cas=docs  
3. Els documents que s'annexen als tràmits telemàtics han de ser signats electrònicament per les persones que, segons el tipus de document, escaiga.  
4. Una vegada presentada la sol·licitud telemàtica, qualsevol aportació documental que es faça per aquest mitjà es realitzarà a través del següent enllaç: http://www.gva.es/es/inicio/procedimientos'id\_proc=18794  
  
Quart. Ordenació i instrucció del procediment  
1. Les condicions de concessió de les subvencions estan determinades en els articles 60 a 66, tots dos inclosos, del Reial decret 5/2018, de 12 de gener.  
2. La tramitació i instrucció del procediment correspon a la direcció general competent en matèria d'indústries agroalimentàries, de la Conselleria d'Agricultura, Medi Ambient, Canvi Climàtic i Desenvolupament Rural. Al final d'aquest procediment s'ha d'elaborar una llista provisional, d'acord als criteris de prioritat recollits en els annexos XX i XXI del Reial decret 5/2018, i que es condensen en l'annex de la present resolució per a facilitar la seua aplicació. La llista provisional de sol·licituds prioritzades s'ha de trametre al Ministeri d'Agricultura, Pesca, Alimentació i Medi Ambient.  
  
Cinqué. Resolució  
1. De conformitat amb el que preveu l'article 68.7 del Reial decret 5/2018, una vegada reba l'informe de la Conferència Sectorial d'Agricultura i Desenvolupament Rural la llista definitiva de les sol·licituds seleccionades, la Direcció General de Desenvolupament Rural i PAC ha de dictar les resolucions corresponents i les ha de notificar als beneficiaris que corresponga a la Comunitat Valenciana. Aquesta resolució es dictarà per delegació, conformement amb l'Acord de 13 de setembre de 2011, pel qual es deleguen les funcions d'autorització del pagament de fons FEAGA entre l'organisme pagador i els diferents òrgans administratius de la Conselleria d'Agricultura, Pesca, Alimentació i Aigua.  
2. El termini màxim per a la resolució i notificació del procediment és de sis mesos comptats a partir de l'endemà a la finalització del termini de presentació de les sol·licituds.  
3. Transcorregut el termini de sis mesos sense que es notifique als interessats cap resolució, aquests podran entendre desestimada la seua sol·licitud d'acord amb el que es disposa en l'article 25.5 de la Llei 38/2003, de 17 de novembre.  
4. Les resolucions s'han de notificar telemàticament i s'hi ha d'indicar almenys l'import de les inversions considerades subvencionables, l'ajuda concedida i el calendari d'execució aprovat, així com, si escau, les condicions particulars que ha de complir el beneficiari.  
La resolució que es dicte posa fi a la via administrativa i contra aquesta pot interposar-se recurs de reposició davant la persona titular de la direcció de l'Agència de Foment i Garantia Agrària, de conformitat amb el que es disposa en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques.  
5. En el cas de resolució positiva, en els deu dies següents a la notificació de la resolució de concessió, el beneficiari ha d'aportar una acceptació expressa dels termes de la concessió de la subvenció.  
  
Sisé. Modificacions de les operacions  
1. Les modificacions de les operacions aprovades s'han d'ajustar al que preveu l'article 70 i 71 del Reial decret 05/2018 de 12 de gener.  
2. Totes les modificacions s'han de comunicar a la Direcció General de Desenvolupament Rural i PAC, que és la competent per a comunicar les autoritzacions prèvies.  
  
Seté. Pagaments  
1. D'acord amb el calendari d'execució indicat en la resolució de concessió, el beneficiari ha de presentar la sol·licitud de pagament de l'ajuda davant la Direcció General de Desenvolupament Rural i PAC, que ha d'emetre una resolució de pagament una vegada que se certifique que s'hi han executat les accions previstes.  
2. La inversió ha de ser justificada i pagada com a màxim en dos exercicis FEAGA. La justificació per part del beneficiari ha de realitzar-se abans de l'1 de març de cada exercici. Es podrà concedir una pròrroga sempre que siga sol·licitada abans de la data anteriorment indicada, i sense que aquesta pròrroga puga excedir del 29 d'abril del mateix any. El pagament de l'ajuda s'efectuarà mitjançant transferència bancària.  
Aquesta resolució posa fi a la via administrativa i contra aquesta cal interposar recurs potestatiu de reposició davant el director de l'AVFGA en el termini d'un mes comptador des de l'endemà de la seua publicació, o impugnar-se directament davant els jutjats contenciosos administratius en el termini de dos mesos comptats des de l'endemà de la publicació, de conformitat amb el que es disposa en els articles 123 i 124 de la Llei 39/2015, d'1 d'octubre, del procediment administratiu comú i en els articles 8.3, 25.1 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
València, 13 de març de 2018.- El director de l'Agència Valenciana de Foment i Garantia Agrària: Francisco Rodríguez Mulero.